Antallet af personer, der får permanent opholdstilladelse i Danmark, falder dramatisk, viser nye tal fra Udlændingeservice under Justitsministeriet. Frem til 30. september i år har Udlændingeservice udstedt 525 permanente opholdstilladelser mod 1.796 i samme periode sidste år. Det er et fald på over 70 procent. Til sammenligning er antallet af afslag steget fra 1.486 sidste år til 2.449 i samme periode i år.

Det markante skifte falder tidsmæssigt sammen med indførelsen af pointsystemet for permanent opholdstilladelse, der blev indført i 2010 af VK-regeringen og Dansk Folkeparti, og som bl.a. strammede kravene til danskkundskaber, job og aktivt medborgerskab i f.eks. foreningslivet.

Peter Skaarup, næstformand i Dansk Folkeparti, erkender, at det ikke var hovedformålet med loven at få antallet af permanente opholdstilladelser til at styrtdykke.

»Det var for at få folk til at bidrage til det danske samfund. Jeg tror, at tallene vil stige efterhånden, som folk begynder at kunne opfylde f.eks. kravene til erhvervserfaring. Men nej, det var ikke et mål, at antallet skulle falde så dramatisk,« siger han til Berlingske.

Venstres integrationsordfører, Inger Støjberg, afviser, at pointsystemet virker mod hensigten.

»Meningen var, at vi skulle få udlændinge til Danmark, der kunne og ville bidrage til det danske samfund, og tallene viser jo soleklart, at mange udlændinge ikke har opfyldt de krav,« siger hun, efter at hendes parti så sent som i weekenden på sit landsmøde lancerede et nyt mål om at åbne Danmark mere for udlændinge og deres familier.

Regeringen har i regeringsgrundlaget varslet en afskaffelse af pointsystemet og en forenkling af de nuværende regler. Det samme lovede statsminister Helle Thorning-Schmidt (S) under valgkampen. Justitsminister Morten Bødskov (S) vil dog ikke garantere, at flere udlændinge vil få permanent opholdstilladelse i fremtiden, men han understreger, at udlændingeloven fremover skal bruges til at fremme integrationen. Han vil heller ikke garantere, hvornår ændringerne kommer.

»Når lovkataloget fremlægges i næste uge, vil man se, hvordan og hvornår regeringen udmønter området,« siger Morten Bødskov.